Politijakt med småbarn i bilen
«Bilfører kjørte inn i forankjørende. Unndro seg politiktontroll. Hadde to barn med i bilen. Politibil kjørte inn i bilen for å stanse den», skriver politiet på nettstedet twitter. Mercedesen ble tidligere lørdag kveld observert i høy fart, og politiet la seg på hjul etter at den senere ble sett igjen inne i Bergen. - Tilfeldighetene gjorde at den ble oppdaget av politiet i Kong Oscars gate. Da vi satte på blålysene, økte den hastigheten, sier politiets innsatsleder, Atle Heradstveit, til BA.no. Mercesdesen raste videre, men kolliderte i Kalvedalsveien med en annen bil. Denne bilen krasjet videre med et tredje kjøretøy. Føreren av Mercedesen skal etter dette fortsatt ha sett ut til å ville forsøke å kjøre videre. Ifølge BT.no kjørte derfor politiet i fronten på bilen og stoppet den helt. Mannen ble raskt lagt i jern, før politiet altså oppdaget to barn i baksetet. - Barna er tatt hånd om av barnevernsvakten, sier innsatsleder Atle Heradstveit til avisen.
Politiet i Bergen måtte kjøre i fronten på mannens bil for å stoppe ham. I baksetet hans fant de to barn.